Efter længere tids forhandling fik AaB endelig papir på assistenttræner Allan Kuhn. Den nye aftale gælder frem til udgangen af 2011.

AaB er glade for assistenttræner Allan Kuhn. Det har sportsdirektør Lynge Jakobsen aldrig lagt skjul på, og sportsdirektøren er også en tilfreds mand i dag. Han har nemlig Kuhn som assistenttræner i AaB de næste tre år. - Kuhn er fagligt dygtig, og alle i truppen og omkring AaB kan lide ham, siger Lynge Jakobsen til TV2/NORD. Allan Kuhn kom til AaB sammen med Erik Hamrén, som efter guldtriumfen tog videre til Rosenborg i Norge. Allan Kuhn valgte at blive, og han skal i efteråret danne duo med skotske Bruce Rioch. Hvorvidt Allan Kuhn en dag kan og skal være chef i AaB, har sportsdirektøren ingen kommentar til. - Vi har forlænget med ham for en lang periode som assistenttræner, siger Lynge Jakobsen.